ข้อกำหนด ฉบับที่ 11 (พ.ศ. 2502) ออกตามความในพระราชบัญญัติจัดระเบียบกิจการแพปลา พ.ศ. 2496 ว่าด้วยการจอดเรือและการจราจรในสะพานปลากรุงเทพ
ข้อกำหนด
ข้อกำหนด
ฉบับที่ ๑๑ (พ.ศ. ๒๕๐๒)
ออกตามความในพระราชบัญญัติจัดระเบียบกิจการแพปลา
พ.ศ. ๒๔๙๖
ว่าด้วยการจอดเรือและการจราจรในสะพานปลากรุงเทพ
 

อาศัยอำนาจตามความในมาตรา ๓๑ (๔)
แห่งพระราชบัญญัติจัดระเบียบกิจการแพปลา พ.ศ. ๒๔๙๖
และโดยอนุมัติรัฐมนตรีว่าการกระทรวงเกษตร อธิบดีกรมประมงออกข้อกำหนดไว้
ดังต่อไปนี้

ข้อ ๑
การจราจรทางบกภายในสะพานปลากรุงเทพ
ให้ผู้ควบคุมยานพาหนะถือปฏิบัติตามประกาศของเจ้าพนักงานจราจร
เรื่องการใช้เครื่องหมายจราจรและการปฏิบัติตามความหมายของเครื่องหมายจราจรตามพระราชบัญญัติจราจรทางบก
พุทธศักราช ๒๔๗๗ ซึ่งบังคับใช้อยู่

ข้อ ๒
การจอดเรือและระยะเวลาการจอดเรือ ณ ท่าสะพานปลากรุงเทพ
ให้จอดตามสถานที่และระยะเวลาซึ่งองค์การสะพานปลาประกาศกำหนดไว้

ข้อ ๓
ผู้ทำการขนส่งสินค้าสัตว์น้ำในสะพานปลากรุงเทพต้องได้รับอนุญาตและจดทะเบียนไว้กับองค์การสะพานปลาก่อน
จึงจะทำการขนส่งได้

ข้อ ๔
ให้องค์การสะพานปลาจัดติดตั้งเครื่องหมายจราจรทางบกและประกาศเกี่ยวกับการจอดเรือ
ณ ท่าสะพานปลากรุงเทพ
เพื่อให้การขนส่งสินค้าสัตว์น้ำและกิจการแพปลาดำเนินไปด้วยความเรียบร้อย

ข้อ ๕[๑]
ให้ใช้ข้อกำหนดนี้นับแต่วันถัดจากวันประกาศในราชกิจจานุเบกษาเป็นต้นไป


ให้ไว้ ณ วันที่ ๑๖
ธันวาคม พ.ศ. ๒๕๐๒
บุญ อินทรัมพรรย์
อธิบดีกรมประมง
หมายเหตุ:-
เหตุผลในการประกาศใช้ข้อกำหนดฉบับนี้ คือ เนื่องจากในสะพานปลากรุงเทพมียานพาหนะต่าง
ๆ นำสินค้าสัตว์น้ำเข้าไปส่งและรับสินค้าสัตว์น้ำออกไปสู่ตลาด
รวมทั้งยานพาหนะขององค์การสะพานปลา องค์การอุตสาหกรรมห้องเย็น
ผู้ประกอบกิจการแพปลา และบุคคลภายนอกวันหนึ่ง ๆ มีปริมาณมาก
การจอดเรือที่ท่าสะพานปลากรุงเทพก็เช่นเดียวกัน
มีเรือประมงและเรือขนส่งสินค้าสัตว์น้ำเข้าเทียบท่ามากขึ้นกว่าแต่ก่อน
แม้ว่าทางองค์การสะพานปลาจะได้จัดระเบียบการจราจรภายในองค์การสะพานปลาอยู่แล้วก็ตาม
แต่ก็ยังปรากฏว่ามีผู้ฝ่าฝืนอยู่เสมอ ยากแก่การควบคุม
และก่อให้เกิดความล่าช้าเป็นการเสียหายแก่กิจการค้า
โดยเฉพาะแก่ชาวประมงเจ้าของสินค้าสัตว์น้ำ
จึงออกข้อกำหนดเพื่อความเป็นระเบียบเรียบร้อยและสะดวกแก่การดำเนินธุรกิจ

















จุฑามาศ/ปรับปรุง
๘ มีนาคม ๒๕๕๖

วิชพงษ์/ตรวจ
๑๒ มีนาคม ๒๕๕๖








[๑] ราชกิจจานุเบกษา
เล่ม ๗๖/ตอนที่ ๑๒๐/หน้า ๖๗๑/๒๙ ธันวาคม ๒๕๐๒